《兵退后作》
明代·钱宰

朔风号枯枝，长夜何漫漫。
微月出复没，零露凄以漙。
露漙不足悲，严霜为之寒。
饥乌下丛薄，猛虎鸣其间。
鬼灯照虚馆，落叶何珊珊。
萧萧远征人，载歌《行路难》。
我心增惨戚，岂不思东还。
欲济川无梁，中道多阻艰。
弱子病且死，老妻方忧患。
明将登前途，念我衣裳单。
斧冰汲涧水，采薪事朝餐。
慨彼《下泉》诗，悠然起长叹。

作者简介：（1299—1394）元明间浙江会稽人，字子予，一字伯钧。元至正间中甲科，时称宿儒。洪武初征修礼、乐书，授国子助教，进博士。后命订正蔡氏《书传》，书成赐归。有《临安集》。